
CAITLIN CREWS

Kjærligheten er blind

Oversatt av Mona Berge

MINISERIE: SNØDRONNINGER


Kalde skandaler, frosne forhold, sprakende drama og het lidenskap. Legg til ekteskap det slår gnister av, så har du miniserien Snødronninger. Dette er del to.

Caitlin Crews kjøpte sin første kjærlighetsroman da hun var tolv år, og det var da hennes livslange kjærlighet til romantiske bøker startet. Caitlin har bodd på forskjellige steder som York i England og Atlanta i USA. Hun vokste opp i nærheten av New York og forelsket seg i London da hun besøkte byen som tenåring. Hun har reist i Zimbabwe, vært på safari i Botswana og besøkt småbyer i Namibia. Hun drømmer også om å bo i Praha, Dublin, Paris eller på en gresk øy. Men å skrive om eksotiske plasser er nesten like bra som å reise til dem. For tiden bor Caitlin i California med mannen sin og en rekke husdyr.


1

Melody Skyros hadde i årevis underholdt seg selv med å fantasere om at hun når som helst kunne bli en livsfarlig snikmorder og legge ut på en målbevisst klappjakt på de som virkelig, virkelig fortjente det.

Men det passet seg ikke for en dame.

Hun hadde drevet med ulike former for kampsport i mange år. Men hun hadde gjort det i all hemmelighet fordi faren, aristokraten og mediemagnaten Aristotle Skyros, aldri måtte få vite at datteren han avskydde fikk noe annet enn grunnleggende undervisning i skikk og bruk. Det eldgamle kongedømmet Idylla i Egeerhavet var fullt av snobbete aristokrater.

Aristotle måtte aldri få vite at en av hans døtre hadde fått mindre undervisning i hvordan man oppførte seg under en formell middag, enn hvordan man nøytraliserte flere angripere med fingertuppene.

Han hadde aldri tilgitt henne for at hun ikke var perfekt. Hun var født blind, og derfor udugelig for ham – bortsett fra som et våpen han kunne rette mot de som faktisk brydde seg om henne.

Melodys tidligste dagdrømmer om hva hun skulle gjøre med den dødelige kunnskapen hun lærte og nå mestret, hadde dreid seg om å befri verden for Aristotle.

Han fortjente å dø.

Men den eldre søsteren hennes, Calista, hadde utrolig nok tatt innersvingen på faren. Hun hadde blitt født perfekt nok til å glede Aristotle, og hadde jobbet seg opp til å bli farens høyre hånd i familieselskapet. Hensikten var å la ham få smake sin egen medisin. Og det hadde hun klart. Hun hadde ydmyket ham ved å få ham fjernet fra sitt eget styre, og for to dager siden fikk han sparken som direktør.

Etter Melodys mening var ikke dette like tilfredsstillende som et snikmord. Spesielt ikke siden det var Melody som måtte betale prisen for Aristotles ydmykelse.

På den andre siden hadde det sine fordeler. I kveld hadde hun et nytt mål for øyet: Hans Kongelige Høyhet prins Griffin av Idylla, som var hennes nye svoger. Søsteren hadde giftet seg med kong Orion kvelden før. Det var ille nok. Melody hadde fremdeles problemer med å forstå hva annet den festglade skjørtejegeren var for henne personlig.

Alt hadde skjedd så raskt. Altfor raskt. Svimlende raskt.

Bryllupsfeiringen gikk over i julefeiring da klokken slo tolv. Brudeparet trakk seg tilbake til høylytt jubel og skåling, slik det sømmet seg et tradisjonelt, arrangert ekteskap til en idyllisk konge. Men Melody visste at bruden og brudgommen hadde ekte og dype følelser for hverandre.

Man behøvde ikke å være lenge i nærheten av Orion og Calista for å forstå at de forgudet hverandre. Det hele var et skikkelig eventyr som hele kongedømmet kunne glede seg over. Og etter den skandaleombruste regjeringstiden til Orions forgjenger kong Max, var det rene balsamen for en såret nasjon.

Orion hadde lovt – siden før han overtok tronen – at hans regjeringstid skulle bli fri for skandaler.

Da en tjener kom for å eskortere henne vekk, gikk Melody ut fra at hun ville bli sendt hjem. Faren satt sikkert oppe og ventet på henne og ville få henne til å fortelle alle detaljer om bryllupet – og så straffe henne for at hun hadde deltatt. Det hadde hun sett frem til, for orddueller med faren likte hun godt. Han trodde alltid at han var den smarteste uansett hvor han befant seg, men der tok han sørgelig feil.

I stedet ble hun ført til en suite på slottet. Det hadde hun ingenting imot – ikke før hun forsto at hun var innelåst. Hun fikk komme ut neste morgen og ble ført til en privat salong der søsteren ventet.

«Jeg gjorde det for å forsikre meg om at du er fri, Melody», hadde søsteren sagt bestemt. Melody syntes hun hadde gått litt for ivrig inn i rollen som dronning.

«Er du sikker? For meg høres det ut som et kongelig påbud, Deres Majestet.»

«Det er begge deler.»

Calista snakket slik hun pleide å snakke, stresset og søsterlig og alvorlig bekymret. Melody hadde aldri hjerte til å fortelle henne at hun nøt livet mye mer enn noen – inkludert Calista, som i motsetning til alle andre, var veldig glad i henne – lot til å forstå. De fleste hadde en oppfatning av hvordan det var å være blind, og Melody passet ikke inn i den oppfatningen. Det hadde hun lært seg å holde for seg selv.

«Jeg setter selvfølgelig pris på hjelpen», sa Melody. «Men jeg trenger den ikke. Du skal ikke bekymre seg for sånt, Calista. Dette er den første dagen som dronning av Idylla, og det er jul.»

«Jeg vet at det er jul», snøftet Calista, men stemmen ble mildere. «Straks noen få praktiske ting er ordnet, lover jeg deg at vi skal feire julen slik vi alltid har gjort.»

«Med far full og kranglevoren, og vi som går på nåler til januar?» Melody lo. «Det er kanskje på tide med nye tradisjoner.»

«Men juleballet er i kveld», fortsatte Calista. Melody kjente det skarpe blikket hennes på seg, og hun frydet seg over å late som ingenting. Det irriterte Calista grenseløst. «Jeg vil gi deg en gave som ingen noensinne kan ta fra deg.»

At Melody ikke hadde ønsket seg denne gaven, spilte åpenbart ingen rolle.

«Jeg tror jeg foretrekker fars temperament», sa Melody da Calista fortalte henne hva hun ville at Melody skulle gjøre. Det hun som dronning hadde pålagt Melody å gjøre.

«Hvis du drar hjem igjen, kommer han til å sende deg til en av de institusjonene han har truet deg med i årevis. Det kan bli som et fengsel, Melody! Det er lite sannsynlig at han noensinne vil la deg slippe ut igjen. Hører du hva jeg sier?»

«Det er ikke noe i veien med ørene mine, Calista. Det vet du godt.»

Men den nye dronningen hadde bestemt seg.

Og slik endte Melody opp i armene til prins Griffin. Den sjarmerende festløven førte henne rundt i en formell og fryktelig langvarig dans i ballsalen. Prins Griffin som ble tilgitt alle sine synder og overtramp fordi han ble ansett for å være så fantastisk. Melody kunne ikke begripe hva som var så fantastisk med ham.

Han hadde erklært at han ville forandre livsstil for å støtte broren, men den forandringen tok sin tid.

Prins Griffin var det nye attentatmålet hennes.

Og til hennes store forskrekkelse var han nå også ektemannen hennes.

Melody hadde overveid å dolke ham i ryggen ved alteret, men prins Griffin hadde fått det for seg at han var Melodys beskytter. Melody skulle gjerne ha ødelagt den oppfatningen, men det var også forbudt.

«Ikke vær dum», hadde Melody sagt da hun sto i en annen av slottets utallige salonger. En horde av syersker hadde svermet rundt henne og stukket og dyttet og dratt i henne for å få henne inn i en kjole hun ikke hadde noe ønske om å bære, spesielt ikke etter den særdeles formelle julelunsjen hun hadde spist seg igjennom. «Jeg verken trenger eller ønsker beskyttelse – av prins Griffin eller noen andre.»

Søsteren og den nybakte ektemannen hennes hadde sittet der og slappet av etter den lange julelunsjen. Etter lydene å dømme, var det mye berøring. Sikkert mye mer berøring enn på en god stund på dette slottet.

«Jeg vet at du ikke trenger beskyttelse», hadde Calista sagt, men i en tone som antydet at hun himlet med øynene. «Men det dreier seg ikke om deg, skjønner du.»

«Tvangsekteskapet jeg ikke vil være med på, dreier seg ikke om meg?» spurte Melody. Retorisk, så klart. «Og jeg som trodde at det skulle være svaret på alle mine drømmer å bli prinsesse. Det har jeg aldri drømt om, bare så det er klart.»

Hun hørte at søsteren sukket. Hun hørte at kongen skiftet stilling.

Orion var den rake motsetningen til Aristotle, og til sin egen far, for den saks skyld. Hadde han ikke vært det, ville ikke nasjonen ha omfavnet ham. Ikke etter det den grusomme kong Max hadde gjort og ledd av når det ble avdekket i media. Orion hadde full kontroll over seg selv – og dermed alt annet. Han utstrålte verdighet og trygghet.

Melody var nødt til å beundre ham for det. Hun hadde måttet lære seg å kontrollere seg på forskjellige måter, både fysisk, mentalt og mer.

«Søsteren din har underholdt meg med historier om deg», sa Orion. «Og jeg er glad for at broren min vil gifte seg med en så bemerkelsesverdig kvinne. Men det er noe du må vite om Griffin.»

Melody hadde vært ganske sikker på at hun visste det som var å vite om prins Griffin. Han hadde ikke fulgt i fotsporene til sin eldre bror. Griffin hadde alltid foretrukket spillehaller, upassende kvinner og å nyte livet til fulle. Siden han var en prins, var det lite som ikke var tilgjengelig for ham. Han var ikke en mann man måtte grunne lenge over for å forstå. Melody hadde fått nok av ham og eskapadene hans lenge før hun møtte ham.

Det kunne hun ha sagt til søsteren, men Orion var ikke bare kongen, han var også broren til Griffin. Så derfor hadde hun latt være å si noe.

«Han har alltid spilt en rolle, særlig overfor kvinner», sa Orion.

Melody klarte å holde tilbake et snøft.

«Men sammen med deg er han  … annerledes.»

Det var sant, men ikke av de grunnene Orion sikkert trodde. Melody hadde alltid moret seg over å late som om hun gremmet seg fryktelig hvis noen ga henne oppmerksomhet. Hun fikk en stor tilfredsstillelse av å vite at folk hun lett kunne ha skadet, behandlet henne som om hun var for skjør til å sette seg uten hjelp. Hun hadde altså lenge kost seg med å spille rollen som tander og ubehjelpelig.

Den første gangen hun møtte Griffin hadde hun oppført seg som om nærværet hans var nok til å gjøre henne skjelven. Som om det å være blind gjorde henne tilbakeholden og kuet.

Hun hadde virkelig frydet seg over å bli undervurdert så til de grader.

Inntil nå.

«Du kan gjøre meg en stor tjeneste hvis du lar broren min tro at han kan beskytte deg. Ikke fordi du trenger beskyttelse, men fordi jeg tror han kan ha godt av å føle seg som en beskytter.» Orion sukket. «Jeg ber deg om dette som broren hans, ikke som konge.»

Så hva kunne Melody gjøre, annet enn å føye seg?

Hun hadde ikke dolket Griffin i ryggen ved alteret. Men det hadde vært vanskelig å la være. Hun hadde til og med smilt – om enn skjelvende, slik personen prinsen trodde hun var ville smile – men det var noe hun pleide å unngå ute blant folk. Faren maste alltid om at hun skulle smile mer, så derfor smilte hun så sjelden som mulig. Da Griffin endelig førte henne inn i ballsalen, var det som hans tilsynelatende underkuede og overveldede kone. Hans veldedighetsprosjekt.

Det hadde vært den lengste og merkeligste julen Melody hadde opplevd.

Så lang og så merkelig at hun tok seg i å lengte etter familiejulene. I Idylla utvekslet man ikke gaver før på andre juledag, og igjen i januar under feiringen av de tre vise menn. Julen var en av de få anledningene da moren til Melody insisterte på at Aristotle skulle erkjenne at Melody eksisterte. Det førte til et langvarig, skremmende, ubehagelig måltid som sikkert ga alle fordøyelsesproblemer. Minst ett familiemedlem forlot bordet oppløst i tårer, og middagen endte alltid med knuste tallerkener og trusler.

Det virket som en fin jul sammenlignet med dette, tenkte hun da hun ble presentert for kongen og nasjonen som kongedømmets nyeste prinsesse.

Og så kom den uunngåelige brudevalsen.

«Så flink du er til å danse», sa Griffin da han førte henne rundt og rundt i en wienervals.

Melody var altfor bevisst på alle blikkene som var rettet mot dem. Hun kunne føle vekten av dem. Og hun hørte mumlingen og hviskingen og latteren fra gjestene som forsøkte å forsone seg med noe som ikke skulle ha vært mulig.

Alles yndlingsprins hadde giftet seg med den blinde, sjenerte datteren i den tvilsomme Skyros-familien. Ja, Calista hadde gjort det bra. Men Aristotle var en skamplett for kongedømmet. Alle var enige om det – helt til de ville gjøre forretninger med ham.

Vel. Ikke nå lenger, kanskje. Så aldri så galt at det ikke var godt for noe.

Melody syntes dans var tåpelig. Det var mye morsommere – og mer effektivt – å slåss. Men hun måtte huske rollen hun spilte og ikke tenke sånn. Hun grøsset dramatisk i håp om at Griffin skulle tro hun var redd.

«Jeg håper jeg ikke skjemmer deg ut», sa hun skjelvende. Det var den samme tonen hun snakket med faren i, mest fordi det alltid fikk Calista til å le. Og faren til å rase enda mer. «Jeg holder ikke ut tanken på at jeg gjør deg forlegen.»

Griffin var høy. Skuldrene var brede og harde. Leppene hans hadde vært faste da han kysset henne, raskt og overflatisk, etter vielsen. Hånden som holdt rundt hennes, var stor og omsluttet fingrene hennes på en måte som både var kraftfull og varsom. Den andre hånden hvilte på ryggen hennes, og varmen fra den sivet gjennom kjolen.

For mange år siden, da hun og Calista var tenåringer, hadde Calista tilbrakt timer med å beskrive de forskjellige medlemmene av de kongelige og aristokratiske kretsene familien deres beveget seg i. Hun hadde skildret hver og en så levende at Melody hadde dannet seg sine egne bilder av dem – hvordan de tedde seg, hvordan de pustet, hvordan de luktet  … Men selv om Calista ikke hadde fortalt i detalj om Griffins intense blikk og sjokkerende sensuelle munn den gangen, var alt dette tydelig på holdningen hans. Stemmen hans var dyp og melodisk. Og den frembrakte noe i henne  … noe elektrisk.

Hun visste ikke hva hun skulle tenke om det.

«Du kan aldri gjøre meg forlegen», sa Griffin galant. «Jeg har brukt mange år på å dumme meg ut selv.»

En del av henne ville le av det, men en annen del av henne grøsset. Innerst inne, der den elektrisiteten gjorde seg gjeldende.

Det var nesten skremmende.

Orkesteret spilte fremdeles, og de nygifte måtte danse til valsen tok slutt. De var på utstilling for at alle skulle danne seg sine egne oppfatninger om det nye paret, før tabloidene rev dem i stykker neste dag.

Siden Melody var datter av en mediekonge som ikke skydde noen midler når det gjaldt å rakke ned på fiender og konkurrenter i nettopp tabloidavisene, regnet hun med at det kom til å bli litt av et oppstyr. Når alle satt hjemme og åpnet gaver og spiste god mat, hadde de god tid til å lese, se og dømme.

Dømming var noe de fleste innbyggerne på øya var flinke til, og det var den aktiviteten de var mest opptatt av, så vidt Melody forsto.

Endelig tok dansen slutt.

Men Griffin slapp ikke hånden hennes. I stedet la han den i armkroken sin, en høflig gest Melody burde ha ergret seg grønn over. Litt irriterende var det, jo. Hun trengte ikke å bli fulgt rundt. Hun brukte ikke hvit stokk ofte, og når hun gjorde det, var det mest for effektens skyld. Hun hadde brukt så mange år på å finjustere de andre sansene og romfølelsen gjennom kampsporten. Hun likte å tenke at hun kunne være like grasiøs som en hvilken som helst annen dame når hun gikk inn for det.

Hun minnet seg selv på at kveldens forestilling ikke dreide seg om henne. Det dreide seg om mannen ved siden av henne, han som trengte kongen til å legge inn et godt ord for seg. Som ikke bare trengte brorens hjelp til å arrangere bryllupet sitt, men å gjøre bruden hans til medsammensvoren i et komplott mot ham. Til hans eget beste.

Akkurat det skurret litt for Melody. Hun visste hvordan det var å bli fortalt at noe var til hennes eget beste. Det hadde truet med å gjøre livet hennes meningsløst.

Men hun minnet seg selv på at Griffin var en fremmed. Hun hadde bare gjort det hun ble bedt om å gjøre, det var alt. Han var kongens bror – men hun var bare en av undersåttene.

Det fjernet ikke den murrende følelsen, men det hjalp.

Festen gikk sin gang. Griffin holdt seg ved hennes side, så Melody hadde ikke noe annet valg enn å smile. Late som om hun var overveldet av den voldsomme statushevningen.

Men innerst inne måtte hun bare le. Hun lo av denne ektemannen som var blitt tvunget på henne, som oppførte seg som om hun trengte hans oppmerksomhet og hjelp absolutt hele tiden. Og hun lo av alle kvinnene som fant på gode grunner til å komme frem og gratulere prins Griffin med bryllupet.

Og det var ham de gratulerte. Ikke henne. Alle lot til å tro at fordi Melody ikke kunne se dem, kunne hun heller ikke høre dem. Det var en vanlig misoppfatning.

De kom frem i skyer av parfymeduft. Stemmene var grådige og ondskapsfulle og fulle av forakt når de sa noe rettet mot Melody.

«Gratulerer, Deres Kongelige Høyhet, men det er vanskelig å forestille seg at prinsen er fjernet fra markedet.»

«Tenker du på bondens marked?» spurte Melody påtatt uskyldig og prøvde å smile litt til venstre eller høyre for kvinnen som sto foran henne. «Jeg er blitt fortalt at det har gjort en stor forskjell i sentrum. Så festlig, særlig på denne tiden av året.»

Det var veldig morsomt å føle på reaksjonen som fulgte. Jo da, hun moret seg.

Hun ville aldri ha valgt å gifte seg frivillig. Men nå som hun var blitt tvunget til det, og fått ordre fra kongen om å spille en rolle, oppdaget hun at det var mye morsommere enn hun hadde trodd.

Helt til fanfaren lød og det var hennes tur til å bli ført ut fra ballsalen av sin kongelige ektemann.

Melody hadde behov for å klage til søsteren. Ingen andre kjente henne godt nok til å høre på henne uten samtidig å synes synd på henne på en eller annen måte. Men dronningen var ikke tilgjengelig, så Melody var overlatt til seg selv.

Hun syntes denne delen av ekteskapsritualet var idiotisk. Alle sto rundt og heiet på brudgommen som førte den nybakte bruden sin av gårde til ektesengen.

Melody hadde aldri forstått disse merkelige skikkene ved et kongelig bryllup. Alle lot som om det var tradisjon ved hoffet, som om det at folk hadde gjort noe lenge betydde at alle måtte fortsette å gjøre det.

Men når alt kom til alt, dreide det seg om sex. Det moret henne at hun lot til å være den eneste som så det.

Griffin dro henne med seg, og fordi Melody ikke kunne kommentere det slik hun gjerne ville, hadde hun ikke noe annet valg enn å føye seg.

Og så var det plutselig ikke noe annet å konsentrere seg om enn ham. Han var varm. For varm. Han hadde en hånd mot korsryggen hennes igjen, og hun skulle ønske han ville ta den bort. Den gjorde henne  … forvirret.

Hun sa til seg selv at det var fordi de gikk i trapper. Det var derfor hun ble så varm. Men innerst inne, i underlivet, var det som om kroppens primitive sider var vekket til live.

Han beveget seg med en stillfaren kraft som fikk nakkehårene til å stritte. Han var  … behersket. Ikke helt som han så ut som på overflaten. Han førte henne av sted med et bestemt, men varsomt grep, som om hun trengte hjelp til å navigere i de brede korridorene. Han småpratet ikke, og da hun la merke til det, ble alle de rare følelsene sterkere.

For prins Griffin, som alle kjente så godt, hadde aldri latt det gå et øyeblikk uten at han fylte det med lyden av sin egen stemme. Alle visste det. Beryktede sjarmører var ikke sjenerte og reserverte.

Ikke at hun trodde at den egentlige prins Griffin, hvem han enn måtte være, var sjenert. Stillheten hans var annerledes enn det. Den var for selvsikker. For trygg.

Hun kjente det på måten han førte henne på, med en letthet som antydet at han hadde tilbrakt en stor del av livet på å bli samkjørt med henne og manøvrere henne dit han ville, og dette var ikke den første kvelden han hadde gjort det. Det føltes så naturlig at hun nesten kunne innbille seg at det var hun som førte an.

Melody forsto at dette var en mann man ikke burde sette seg opp mot.

Men hun fikk ikke det til å stemme med at han var prins Griffin, så hun skjøv det vekk. Hun lot som om de brennende kinnene skyldtes anstrengelse, for kjolen gjorde det vanskelig å gå.

I stedet for å føre henne til gjestesuiten hun hadde overnattet i natten før, gikk han i helt motsatt retning. Lenge. Så til venstre. Ned en trapp og ut på en gårdsplass. En fontene sildret, og hun hørte lyden av vannet bli kastet tilbake fra veggene.

Så kom hun på det. Prinsen bodde ikke i en fløy på slottet, slik broren hans gjorde. Han hadde sin egen bolig på den andre siden av eiendommen.

Kvelden var kjølig til Idylla å være, men kulden ble lindret av blaff av varme med jevne mellomrom. Varmeelementer, tydeligvis. Kongelige skulle slippe å bli plaget av det uforutsigbare været.

Melody måtte nesten le. Men hun gjorde det ikke. Hun var selv en av disse kongelige nå, enten hun likte det eller ikke.

Så kom de inn i hjemmet hans. Og hennes nå. Hun kjente lukten hans, eller noe som minnet om ham. Et hint av intensitet. Hun fornemmet veggene rundt seg. Det måtte være en hall, og så et rom. Han førte henne til en sofa, la hånden på armlenet og fikk henne til å sette seg. Hun strøk fingrene over det brede armlenet. Mykt, luksuriøst skinn. Så sank hun ned i sofaen mens hun dro det enorme skjørtet ut.

Og så lyttet hun.

Griffin beveget seg nesten uten en lyd. Han var så stille at hun grøsset litt. Hun fikk følelsen av at han lå på lur  …

Kunne han være seg selv helt og fullt her? Hva nå det betydde?

Den merkelige elektriske følelsen gjorde seg gjeldende igjen. Sendte varme og noe annet gjennom hele kroppen. Hun fikk lyst til å sprette opp og gjøre noe for å kvitte seg med følelsen.

Men i stedet minnet hun seg selv på at hun måtte opptre føyelig. Hun befant seg ikke et sted der hun kunne være seg selv. Hun kunne bare spille rollen hun hadde fått tildelt. Melody bøyde hodet og lyttet mens han skjenket noe i et glass. Og så et til. Hun hørte isbiter klirre i begge glassene.

Snart var han borte hos henne igjen og trykket et kjølig glass inn i hånden hennes.

«Jeg tenkte vi begge kunne trenge en drink», sa han lavt. Hun kjente nesten ikke igjen stemmen hans. Den lignet slett ikke på den kultiverte, sjarmerende, bekymringsløse stemmen han hadde brukt i ballsalen da de var omringet av kvinner.

Det var fascinerende. Han var fascinerende.

Melody kjente at hun rødmet.

«Jeg vil at du skal føle deg hjemme her», sa Griffin. Stemmen var den samme, men nå var det noe mer formelt i den. «Du har ingenting å frykte fra meg. Jeg har ikke tenkt å insistere på  … noen ekteskapelige rettigheter.»

Hun rødmet enda mer. Hun sa til seg selv at det var hårreisende at han i det hele tatt snakket om ekteskapelige rettigheter i det tjueførste århundret. Men hun visste bedre.

Hvis hun var sjokkert over noe, var det at han mente at bruden hans ikke fortjente den seksuelle oppmerksomheten han så ofte strødde rundt seg. Og han spurte ikke engang om hun kanskje ville ta del i det ene han var viden kjent for å være god til.

«Hvorfor ikke?» spurte Melody. Men så kom hun på det. Hun prøvde å utstråle uskyld og skjørhet og håpet at det ikke så ut som om hun hadde fordøyelsesbesvær. «Tilgi meg hvis jeg misforstår situasjonen, men jeg trodde at hensikten med disse kongelige bryllupene med all sin pomp og prakt og tradisjoner og stamtavler, var sexen?»

